Prieš priimant sprendimą refinansuoti kreditą, rekomenduojame įvertinti:
• Naujojo kredito davėjo siūlomas kredito sąlygas ir palūkanų normą.
• Refinansavimo sąnaudas (kiek kainuos naujo kredito paėmimas, t. y. sutarties sudarymo ir administravimo mokesčiai, notarui ir registrui sumokami mokesčiai už hipoteką (įkeitimą), turto vertinimo ir turto draudimo kaštai ir kt.).
• Ar reikės mokėti išankstinio kredito grąžinimo mokestį pirminiam kredito davėjui (kompensaciją už kredito grąžinimą nepasibaigus kredito sutarties galiojimo laikotarpiui), taip pat koks yra pirminio kredito davėjo taikomas mokestis už leidimą pakartotinai įkeisti turtą.
• Laiko ir kitas sąnaudas.
• Apskaičiuoti, ar naujo kredito mokėtina kainos (palūkanos ir kiti su sutarties sudarymu susiję mokesčiai), refinansavimo ir kitų galimų išlaidų suma bus mažesnė nei likusi mokėti kredito kaina pagal turimą kredito sutartį.
Jei refinansuojamo kredito grąžinimo išlaidų ir su naujos kredito sutarties sudarymu susijusių išlaidų suma bus didesnė, refinansuodami turimą kreditą sutaupysite.
Per visą kredito laikotarpį sumokamų palūkanų suma gali skirtis priklausomai nuo kredito grąžinimo metodo, t. y. anuiteto arba linijinio kredito grąžinimo metodo. Kai kreditas grąžinamas linijiniu kredito grąžinimo metodu, reikalingas drastiškesnis palūkanų normos mažėjimas, kad refinansavimo atsiperkamumas būtų reikšmingas. Kuo mažesnė kredito suma, tuo sumokamų palūkanų skirtumas bus mažesnis, todėl refinansavimo naudingumas mažės. Atitinkamai refinansavimo naudingumas mažės, kai bus likęs trumpesnis kredito grąžinimo terminas.